Document ID: 31999R2740

31999R2740
L 328/62
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2740/1999 НА КОМИСИЯТА
от 21 декември 1999 година
за установяване на подробни правила за прилагане на Регламент (ЕО) № 1447/1999 на Съвета за създаване на списък на видовете поведение, които сериозно нарушават правилата на общата политика в областта на рибарството
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1447/1999 на Съвета от 24 юни 1999 г. за създаване на списък на видовете поведение, които сериозно нарушават правилата на общата политика в областта на рибарството (1), и по-специално член 2, параграф 4 от него,
(1)
като има предвид, че по силата на член 2, параграф 1 от Регламент (ЕО) № 1447/1999 на Съвета държавите-членки трябва да нотифицират Комисията за констатираните от контролните им органи случаи на поведение, което е в сериозно нарушение на правилата на общата политика в областта на рибарството и да предоставят пълна информация за действията, предприети от административните и/или съдебни органи;
(2)
като има предвид, че в тази връзка следва да се определят детайлите за информацията, която ще бъде нотифицирана, датите за тази нотификация и използвания за целта формат;
(3)
като има предвид, че съгласно член 2, параграф 2 от Регламент (ЕО) № 1447/1999 Комисията трябва да предоставя информацията, която получава от държавите-членки, на разположение на Съвета, Европейския парламент и Консултативния комитет по рибарство;
(4)
като има предвид, че следователно трябва да бъдат установени подробни правила за предоставянето на въпросната информация на разположение на тези структури;
(5)
като има предвид, че мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки нотифицират Комисията, чрез електронни средства и с номер за всеки отделен случай, за всички констатирани от контролните им органи случаи на поведение, което е в сериозно нарушение на правилата на общата политика в областта на рибарството и за които е докладвано официално, като посочват характера на тези нарушения, според типологията, установена в член 1 от Регламент (ЕО) № 1447/1999, и като предоставят подробности за нарушенията, съобразно образеца, посочен в приложение I, и използват кодовете, дадени в приложение II.
2. Те нотифицират Комисията за вида на започното съдебно производство, взетото решение (решения) (включително на всички инстанции), както и за характера на наложените санкции, като се съобразяват с определени условия.
3. Държавите-членки изпращат за първи път тази информация на Комисията преди 31 март 2001 г. за 2000 г., а след това - до 31 март всяка година за предходната календарна година.
4. Годишният доклад от държавите-членки включва всички констатирани през предходната година сериозни нарушения, посочени в параграф 1, както и констатирани по-рано от този период нарушения, решението за които е било взето през предходната година, с което се променят данните в досието.
5. Форматът, който следва да се използва за нотифициране на съответната информация чрез електронни средства, се установява след консултации с държавите-членки и Комисията.
Член 2
Комисията представя на Съвета, Европейския парламент и Консултативния комитет по рибарство един общ преглед по държави-членки на получената по член 1 информация от държавите-членки не по-късно от 1 юни всяка година.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1999 година.

Labels: 15
6